CELEX: 62013CN0093
Language: lv
Date: 2013-02-25 00:00:00
Title: Lieta C-93/13 P: Apelācijas sūdzība, ko par Vispārējās tiesas (septītā palāta) 2012. gada 13. decembra spriedumu lietā T-103/08 Versalis SpA , agrāk — Polimeri Europa SpA, Eni SpA /Eiropas Komisija 2013. gada 25. februārī iesniedza Eiropas Komisija

20.4.2013   
            
            
               LV
            
            
               Eiropas Savienības Oficiālais Vēstnesis
            
            
               C 114/28
            
         Apelācijas sūdzība, ko par Vispārējās tiesas (septītā palāta) 2012. gada 13. decembra spriedumu lietā T-103/08 Versalis SpA, agrāk — Polimeri Europa SpA, Eni SpA/Eiropas Komisija 2013. gada 25. februārī iesniedza Eiropas Komisija
   (Lieta C-93/13 P)
   2013/C 114/44
   Tiesvedības valoda — itāļu
   
      Lietas dalībnieki
   
   
      Apelācijas sūdzības iesniedzēja: Eiropas Komisija (pārstāvji — V. Di Bucci, G. Conte un R. Striani)
   
      Pārējās lietas dalībnieces: Versalis SpA, agrāk — Polimeri Europa SpA, un Eni SpA
   
   
      Apelācijas sūdzības iesniedzējas prasījumi:
   
   
               —
            
            
               atcelt pārsūdzēto spriedumu, ciktāl līdz EUR 106 200 000 ir samazināts naudas sods, kas lēmumā ir noteikts ENI un Versalis;
            
         
               —
            
            
               pilnībā noraidīt prasību pirmajā instancē;
            
         
               —
            
            
               piespriest prasītājām pirmajā instancē atlīdzināt tiesāšanās izdevumus, kas ir radušies tiesvedībā abās instancēs.
            
         
      Pamati un galvenie argumenti
   
   
               i)
            
            
               Vispārējā tiesa esot pieļāvusi kļūdu tiesību piemērošanā, atzīstot, ka Komisija ir pārkāpusi ENI tiesības uz aizstāvību, saistībā ar recidīvu palielinot naudas sodu, kas solidāri bija noteikts ENI un Versalis par diviem pārkāpumiem, kurus iepriekš izdarījušas sabiedrības, kas pilnībā vai gandrīz pilnībā piederēja ENI, kaut arī abi lēmumi, kuros tika konstatēti šie pārkāpumi, nebija adresēti ENI (kas tādējādi nesaņēma paziņojumu par iebildumiem saistībā ar minētajiem pārkāpumiem). Vispārējā tiesa neesot ņēmusi vērā, ka saistībā ar apsūdzību par recidīvu tiesības uz aizstāvību ir garantētas, ja brīdī, kad Komisija dara zināmu savu nodomu izvirzīt apsūdzību par recidīvu, tā lietas dalībniekiem dod iespēju pierādīt, ka attiecīgie nosacījumi nav izpildīti. Turklāt Vispārējā tiesa neatzina, ka, izvirzot apsūdzību par recidīvu par nākamo konkurences tiesību normu pārkāpumu, Komisija nevis ar atpakaļejošu spēku nosaka sodu par pirmo pārkāpumu, bet vienkārši izdara secinājumus no tā, ka tas pats uzņēmums (ekonomiska vienība) ir izdarījis jaunu pārkāpumu.
            
         
               ii)
            
            
               Vispārējā tiesa esot pārsniegusi savu pilnvaru robežas un esot pārkāpusi dispozitivitātes principu, Tiesas Statūtu 21. pantu, kā arī Vispārējās tiesas Reglamenta 44. panta 1. punktu un 48. panta 2. punktu, izskatot tiesību jautājumu (par iespējamu vienlīdzīgas attieksmes principa pārkāpumu naudas soda aprēķinā), ko prasītāji nebija izvirzījuši prasības pieteikumā par lietas ierosināšanu.
            
         
               iii)
            
            
               Vispārējā tiesa esot pieļāvusi kļūdu tiesību piemērošanā, interpretējot un piemērojot vienlīdzīgas attieksmes principu saistībā ar “reizināšanas koeficientu” preventīvā nolūkā, un nav norādījusi pamatojumu. Vispārējā tiesa nav ievērojusi Komisijas rīcības brīvību noteikt naudas sodus, ņemot vērā atbilstošos apstākļus, likdama tai veikt tīri matemātisku aprēķinu, lai noteiktu reizināšanas koeficientu, kas piemērojams ENI un Versalis. Turklāt Vispārējā tiesa esot kļūdaini pieprasījusi Komisijai nodrošināt tiešu proporcionalitāti starp naudas soda palielinājuma preventīvos nolūkos procentuālo daļu un uzņēmumu apgrozījumu, nevis starp reizināšanas koeficientiem vai starp naudas sodiem, kas izriet no reizināšanas koeficientu piemērošanas (palielinātie naudas sodi), un uzņēmumu kopējo apgrozījumu.